A BIZOTTSÁG (EU) 2021/2053 HATÁROZATA

(2021. november 8.)

az 1221/2009/EK európai parlamenti és tanácsi rendelet értelmében a fémfeldolgozási termékek gyártása ágazatban alkalmazandó legjobb környezetvédelmi vezetési gyakorlatokat, ágazati környezeti teljesítménymutatókat és kiválósági referenciaértékeket megállapító ágazati referenciadokumentumról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről és a 761/2001/EK rendelet, a 2001/681/EK és a 2006/193/EK bizottsági határozat hatályon kívül helyezéséről szóló 2009. november 25-i 1221/2009/EK európai parlamenti és tanácsi rendeletre (1) és különösen annak 46. cikke (1) bekezdésére,

mivel:

(1) Az 1221/2009/EK rendelet arra kötelezi a Bizottságot, hogy az egyes gazdasági ágazatokra vonatkozó referenciadokumentumokat dolgozzon ki. A dokumentumoknak tartalmazniuk kell a legjobb környezetvédelmi vezetési gyakorlatokat, a környezeti teljesítménymutatókat és – adott esetben – a környezeti teljesítményszintek azonosítására szolgáló kiválósági referenciaértékeket és értékelési rendszereket. Az 1221/2009/EK rendelet által létrehozott környezetvédelmi vezetési és hitelesítési rendszer szerint már nyilvántartásba vett, illetve a nyilvántartásba vételre előkészülő szervezeteknek környezetvédelmi vezetési rendszerük kidolgozása, valamint környezeti teljesítményüknek a szóban forgó rendelet IV. mellékletében foglaltaknak megfelelően általuk kidolgozott környezetvédelmi nyilatkozatban vagy frissített környezetvédelmi nyilatkozatban való értékelése során figyelembe kell venniük az ágazati referenciadokumentumokat.

(2) Az 1221/2009/EK rendelet előírja a Bizottság számára, hogy munkatervet készítsen, és abban meghatározza azon ágazatok tájékoztató jellegű jegyzékét, amelyeket az ágazati és ágazatközi referenciadokumentumok elfogadása során kiemelt ágazatként fognak kezelni. A Bizottság e munkatervben (2) kiemelt ágazatként határozta meg a fémfeldolgozási termékek gyártása ágazatot.

(3) Az ágazati referenciadokumentumnak az adott ágazatra vonatkozó legjobb környezetvédelmi vezetési gyakorlatok révén (3) meg kell határoznia, hogy melyek azok a konkrét intézkedések, amelyekkel az ágazatban működő vállalatok általában véve megfelelőbb környezetgazdálkodást tudnak elérni három fő területen, amelyek a gyártók szempontjából lefedik a fémfeldolgozási termékeket gyártó vállalatok fő környezeti tényezőit. Ezek a fő területek a több területet érintő kérdések, valamint a közművek és a gyártási folyamatok optimalizálása. Amennyiben lehetséges és észszerű, konkrét környezeti teljesítménymutatókat és kiválósági referenciaértékeket is meg kell adni egy adott legjobb környezetvédelmi vezetési gyakorlatra vonatkozóan.

(4) Annak érdekében, hogy a fémfeldolgozási termékek gyártása ágazatban működő szervezeteknek, a környezetvédelmi hitelesítőknek, a nemzeti hatóságoknak, az akkreditáló és engedélyező testületeknek és más szereplőknek elegendő idejük legyen felkészülni a fémfeldolgozási termékek gyártása ágazatra vonatkozó ágazati referenciadokumentum bevezetésére, e határozat alkalmazásának kezdőnapját el kell halasztani.

(5) Az ágazati referenciadokumentum kidolgozásakor a Bizottság az 1221/2009/EK rendeletnek megfelelően konzultált a tagállamokkal és más érdekelt felekkel.

(6) Az e határozatban előírt intézkedések összhangban állnak az 1221/2009/EK rendelet 49. cikkével létrehozott bizottság véleményével,

ELFOGADTA EZT A HATÁROZATOT:

1. cikk A fémfeldolgozási termékek gyártása ágazatban alkalmazandó legjobb környezetvédelmi vezetési gyakorlatokat, ágazati környezeti teljesítménymutatókat és kiválósági referenciaértékeket megállapító ágazati referenciadokumentumot a melléklet tartalmazza.

2. cikk Ez a határozat az Európai Unió Hivatalos Lapjában való kihirdetését követő huszadik napon lép hatályba. Ezt a határozatot 2022. március 25-től kell alkalmazni.

Kelt Brüsszelben, 2021. november 8-án. a Bizottság részéről az elnök Ursula VON DER LEYEN

(1) HL L 342., 2009.12.22., 1. o.

(2) A Bizottság közleménye – a szervezeteknek a közösségi környezetvédelmi vezetési és hitelesítési rendszerben (EMAS) való önkéntes részvételéről szóló, 1221/2009/EK rendelet szerint ágazati és ágazatközi referenciadokumentumok elfogadása céljából az ágazatok tájékoztató jellegű jegyzékét meghatározó munkaterv elkészítése (HL C 358., 2011.12.8., 2. o.).

(3) Antonopoulos I., Canfora P., Gaudillat P., Dri M., Eder P., Best Environmental Management Practice in the Fabricated Metal Products manufacturing sector [Legjobb környezetvédelmi vezetési gyakorlatok a fémfeldolgozási termékeket gyártó ágazatban], EUR 30025 EN, az Európai Unió Kiadóhivatala, Luxemburg, 2020, ISBN 978-92-76-14299-7, doi:10.2760/894966, JRC119281; https://susproc.jrc.ec.europa.eu/product-bureau/sites/default/files/inline-files/JRC_BEMP_fabricated_metal_product_manufacturing_report.pdf